I salon Artistic i Aalborg midtby er der adgang forbudt for kvinder. Salonen er udelukkende til mænd, og udover at blive klippet, får mændene serveret drinks, mandeblade, film, internet og hovedbundsmassage. - Mænd har brug for deres egen salon, hvor de kan hygge sig og nyde at blive klippet, imens de slippet for at se på lyserøde hårprodukter, røde fladejern og alt sådan noget, forklarer Lotte N. Paulsen, der er indehaver af Artistic. Frisøren er dermed den eneste kvinde, der må komme i salonen. Derfor må kærester pænt vente udenfor på deres mænd. - Vi har faktisk en såkaldt kvindekrog her udenfor. Så kan vores kunder parkere deres kvinder, imens de selv bliver klippet i salonen, smiler Lotte N. Paulsen. Rasmus Windelborg sidder i frisørstolen og nyder en cognac. Han er godt tilfreds med konceptet. - Salonen skilte sig ud og er for gentlemen, så det kunne jeg jo lige så godt prøve, siger Rasmus Windelborg.

Referat:
Salon Artistic i Aalborg har startet et nyt koncept - kun for mænd. Tilbuddet hedder en klipning inklusiv mandeblade, drinks og vigtigst af alt; ingen kvindesnak.